**TémY dizertačných prác**

**na akademický rok 2016/2017**

|  |
| --- |
| Študijný odbor/program:  **7522 Andragogika** |

**Akademický rok:** 2016/2017

**Garantujúca katedra:** Katedra andragogiky PF UMB

**Garant doktorandského štúdia a predseda OK:** prof. PaedDr. Miroslav Krystoň, CSc.

**Prof. PaedDr. Miroslav Krystoň, CSc.**

1. ***Vzdelávanie lektorov pre interkultúrnu komunikáciu.***

***Anotácia:*** *Zručnosti interkultúrnej komunikácie sa stávajú dôležitou kompetenciou, najmä vzhľadom na zložité spoločensko-globálne výzvy súvisiace s interkultúrnymi rozdielmi. Téma dizertačnej práce vychádza z reálneho facilitačného potenciálu andragogických procesov pri zvládaní medzikultúrnych stretov. Obsahovo sa práca bude orientovať na možnosti rozvoja andragogických kompetencií lektorov aktuálne, alebo perspektívne pôsobiacich v oblasti edukácie dospelých osôb prichádzajúcich do styku s ľuďmi z rozličných kultúrnych prostredí. Práca má teoreticko-empirický charakter a jej reálnym výstupom bude model programu vzdelávania lektorov v predmetnej oblasti andragogického pôsobenia.*

**Poznámka:** Práca vyžaduje vysokú úroveň jazykových zručností, pričom sa predpokladajú aj doterajšie skúsenosti uchádzača s prácou v oblasti interkultúrnej edukácie dospelých.

**Doc. PaedDr. Ivan Pavlov, PhD.**

***1) Determinanty sebavýchovy v osobnostnom rozvoji dospelého človeka.***

***Anotácia:*** *V dospelosti formatívne (výchovné) procesy ustupujú autoformatívnym (sebavýchovným) a sebarozvíjajúcim aktivitám v živote a práci.  Účinnosť sebavýchovných aktivít, podmienky a faktory limitujúce ich efektivitu pre úspešný pracovný a súkromný život je predmetom andragogického výskumu. Sebarozvoj človeka v ktorom zohráva významnú úlohu jeho sebavýchova má v kreovaní plnohodnotnej osobnosti andragogikou nedocenený, ale nezastupiteľný význam. Štúdium otázok motivácie, skúseností, podmienok, cieľov a procesov sebavýchovy môže priniesť nové podnety pre praktické a aplikačné postupy v andragogickej praxi.  Práca teoreticky analyzuje andragogický koncept sebavýchovy a modeluje jeho alternatívne formy. Empiricky doloží výskum faktorov determinujúcich efektívnosť procesov sebavýchovy dospelého človeka v niektorej z vybraných obsahových oblastí (napr. aktívne občianstvo, harmonický životný štýl, partnerský a manželský život, rodičovstvo a iné).*

1. ***Profesijná etika lektora vo výchove a vzdelávaní dospelých***

***Anotácia:*** *Vzdelávatelia (lektori, školitelia a pod.) dospelých sú profesiou, ktorá programovo podporuje ich osobnostný, profesijný rozvoj a celoživotné učenie sa. Nimi vyznávané hodnoty a mravné princípy majú vplyv na ich výchovnú a vzdelávaciu činnosť,  sú základom profesijnej etiky a záväzkom, ktorý reguluje ich správanie a konanie v andragogickej praxi. Pre zvýšenie profesionalizácie výkonu sa už desaťročia v zahraničí skúmajú a vyvíjajú profesijné kódexy obsahujúce profesijné, etické normy alebo hodnoty, ktorými sú príslušníci profesie viazaní vo svojom správaní a konaní. Výskum etických noriem a hodnôt, ku ktorým sa hlásia vzdelávatelia dospelých predstavuje významnú súčasť ich profesijného potenciálu. Je súčasťou ich profesijnej identity, integrity a prestíže. Komplex prístupov v  inštitucionálnom a  individuálnom poňatí profesijnej etiky predstavuje v andragogike nové výskumné pole. Orientácia na determinanty (napr. etické správanie a konanie, etické kódexy, etické vzory, etické programy a výcviky) umožní hlbšie poznanie a zefektívnenie práce edukátorov dospelých.*

1. ***Potenciál edukácie dospelých pre sociálnu inklúziu a kohéziu***

***Anotácia:*** *Investície spoločností do kompetencií občanov pre celoživotné učenie (a ich kvalita) má vplyv nielen na ekonomickú stránku života dospelého človeka (zamestnanosť, výšku príjmu), ale aj na iné málo preskúmané aspekty. Doposiaľ nie sú vedecky preskúmané vzťahy, ktorými kľúčové kompetencie dospelých pre celoživotné vzdelávanie (vrátane funkčnej gramotnosti) ovplyvňujú niektoré neekonomické faktory kvality ich života. Neexistujú modely, metodiky ani nástroje, ktorými by spoločnosť cielene a systematicky intervenovala najmä u tých skupín obyvateľov (napr. mladí nezamestnaní, chudobní, znevýhodnení, vylúčení a pod.) u ktorých je preukázateľná vysoká miera závislosti úrovne ich gramotností a neekonomických faktorov jej dopadov na kvalitu života. Preto je potrebné vedecko-výskumné odhalenie faktorov a mechanizmov vo vzťahu funkčnej gramotnosti a vybraných neekonomických aspektov kvality života vrátane tvorby intervenčných andragogických modelov, metodík a nástrojov pre optimalizáciu funkčnej gramotnosti dospelých vo vybraných skupinách obyvateľstva.*

**Poznámka:** Téma a prijatie doktoranda (denná forma štúdia) je viazaná na žiadosť o pridelenie grantu APVV pre školiace pracovisko.

**doc. PaedDr. Peter Jusko, PhD.**

***1) Edukácia dospelých ako prostriedok eliminácie negatívnych vplyvov kultu osobnosti v prostredí podnikového manažmentu***

**Anotácia:** *Problematika kultu osobnosti je v prostredí podnikového manažmentu relatívne novým fenoménom.**Cieľom dizertačnej práce je identifikovať možnosti eliminácie negatívnych vplyvov kultu osobnosti predovšetkým prostredníctvom sociálnej a profesijnej andragogiky. Dizertačná práca bude zameraná na charakteristiku, základné fázy, negatívne vplyvy a dôsledky kultu osobnosti v prostredí manažmentu podniku, význam firemného vzdelávania v tejto oblasti, andragogické determinanty formovania sociálnych a profesijných kompetencií zabraňujúcich vzniku kultu osobnosti a vypracovanie vzdelávacieho projektu zameraného na prevenciu vzniku kultu osobnosti jeho patologickej formy.*